Objava zahtevka za registracijo imena v skladu s členom 50(2)(b) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 70/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

SPECIFIKACIJA PROIZVODA ZA ZAJAMČENO TRADICIONALNO POSEBNOST

„Sopa da Pedra de Almeirim“

EU št.: TSG-PT-02627 – 6. avgust 2020

Država članica ali tretja država: Portugalska

1. Ime za registracijo

„Sopa da Pedra de Almeirim“

2. Vrsta proizvoda

Skupina 2.21 Pripravljene jedi

3. Razlogi za registracijo

3.1. Gre za proizvod: (označite polja ☒,☐)

☒ katerega način proizvodnje, predelava ali sestava ustreza tradicionalni praksi za zadevni proizvod ali živilo,

☐ ki je proizveden iz surovin ali sestavin, ki se tradicionalno uporabljajo.

Ime „Sopa da Pedra de Almeirim“ se včasih napačno uporablja, saj se pri internetnih iskanjih včasih pojavijo recepti za številne različice juhe „Sopa da Pedra de Almeirim“, pripravljene iz govedine, korenja in zelja, ki se ne uporabljajo v pristnem receptu za juho „Sopa da Pedra de Almeirim“, kamor te sestavine ne spadajo.

Zato se ime „Sopa da Pedra de Almeirim“ uporablja le za specifični proizvod, izdelan izključno iz nekaterih sestavin, ki so v skladu s specifikacijo proizvoda in posebnim načinom proizvodnje.

3.2. Gre za ime:

☒ ki se tradicionalno uporablja za označevanje specifičnega proizvoda,

☐ ki opredeljuje tradicionalne ali posebne lastnosti proizvoda.

Ime „Sopa da Pedra de Almeirim“ se še vedno uporablja in je omenjeno v različnih knjigah iz točke 4.3.

Ta juha je že več stoletij tipična jed v mestu Almeirim, njena komercialna predstavitev kot „Sopa da Pedra de Almeirim“ za bistveno širšo javnost pa se je začela v 60. letih prejšnjega stoletja, ko so v neki restavraciji začeli pripravljati in ponujati juho pod tem imenom. Ker gre za gosto, rdečerjavo juho, ki vsebuje številne sestavine, so jo zaradi njenih fizičnih lastnosti primerjali s kamnitimi kockami, s katerimi so še vedno tlakovane številne ulice v starem delu mesta Almeirim. Zato je postala znana kot juha „Sopa da Pedra de Almeirim“.

4. Opis

4.1. Opis proizvoda, za katerega se uporablja ime iz točke 1, vključno z njegovimi glavnimi fizikalnimi, kemijskimi, mikrobiološkimi ali organoleptičnimi značilnostmi, ki dokazujejo posebne lastnosti proizvoda (člen 7(2) te uredbe)

Juha „Sopa da Pedra de Almeirim“ je specialiteta, pripravljena iz zelenjave, zlasti fižola in krompirja, ter svinjine (parkljev, ličnic, slanine in klobas).

Fizikalne značilnosti

Juha „Sopa da Pedra de Almeirim“ je zaradi prisotnosti sestavin, kot so fižol, krompir in klobase, gosta in krepka juha. Ime juhe so navdahnile njene fizične lastnosti, zaradi katerih spominja na kamnite kocke, s katerimi so tlakovane najstarejše ulice v mestu Almeirim.

V preglednici I so navedeni glavni fizikalni parametri in zadevni razponi za glavne sestavine:

Parameter (povprečne vrednosti) Opombe Sestavine Velikost (cm) Suhi fižol pinto 1,0 – 2,0 Krompir 0,5 – 3,0 nakockan Svinjina: parklji in/ali ličnice 1,0 – 3,0 parklji so lahko sprednji ali zadnji Debelina (mm) Klobasa: chouriço in morcela 4,0 – 10,0 narezana na rezine Klobasa: farinheira 5,0 – 12,0 narezana na rezine

Organoleptične značilnosti

Juha je rdečerjave barve in vsebuje različno velike koščke različnih sestavin, med katerimi so klobase, meso, krompir in koriander.

Zaradi fižola nastane svojevrstna „krema“, juho zgosti in koncentrira, juha pa se zgosti tudi zaradi majhnih kock krompirja.

Juha „Sopa da Pedra de Almeirim“ je gosta juha. Svinjina jo naredi kremasto, kombinacija fižola in krompirja pa poskrbi za žametno teksturo. Zaradi svinjine in klobas ima juha močan, uravnotežen okus. Začutiti je mogoče tudi pridih začimb, kot so nageljnove žbice in kumina, s katerimi so začinjene klobase morcela, ter sladka paprika/rdeča paprika, s katero so začinjene klobase chouriço. Svež koriander poskrbi za svežino juhe.

Juha je posebna kombinacija teh okusov in tekstur, za katero so značilne začimbne note iz klobas in svinjine ter svežina svežega koriandra.

4.2. Opis metode proizvodnje proizvoda, za katerega se uporablja ime iz točke 1, ki jo morajo proizvajalci upoštevati, po potrebi vključno z vrsto in značilnostmi uporabljenih surovin ali sestavin, in metode, po kateri je proizvod pripravljen (člen 7(2) te uredbe)

Surovine

Surovine in dodatne sestavine za pripravo juhe „Sopa da Pedra de Almeirim“ (za 50 litrov) so:

— suhi fižol pinto (6–8 kg)

— svinjska klobasa chouriço (1,4–2,1 kg)

— krvavica morcela (1,4–2,1 kg)

— klobasa farinheira (1,35–2,25 kg)

— svinjski parklji in/ali ličnice (15–25 kg)

— prekajena slanina (0,5–1,5 kg)

— krompir (15–25 kg)

— čebula (2,5–5 kg)

— svež koriander – pred kuhanjem in po njem (30–150 g)

— česen (250–500 g)

— lovorov list (10–30 posušenih lovorovih listov)

— poper (15–25 g)

— paprika (30–150 g) in/ali pasta iz rdeče paprike (200–350 g)

— oljčno olje (1–2,5 l) in/ali svinjska mast (200–400 g)

— voda (dovolj za navedeno količino juhe)

— sol po okusu

Priprava – približno 30–60 minut.

Parklji se nasolijo prejšnji dan in se neposredno pred kuhanjem izperejo, da se tako odstrani odvečna sol. Podobno je treba tudi suhi fižol predhodno namočiti ali pa ga sprati z vodo, preden se da v lonec. Čebula in česen se na drobno sesekljata. Krompir se nakocka.

Kuhanje – približno 2–4 ure.

Najprej se v lonec dodajo voda, fižol, čebula, česen, paprika in/ali pasta iz rdeče paprike, poper, lovorovi listi ter po potrebi še druge začimbe, kot so koriander, oljčno olje ali svinjska mast (ne nujno v tem vrstnem redu). Sestavine se v lonec dodajo hladne in se predhodno ne pečejo.

Nato se dodajo parklji, ličnice, slanina in klobase. Klobase farinheira se lahko dodajo pozneje, ko so parklji in fižol pinto že skoraj kuhani. Nekateri kuharji jih celo raje kuhajo ločeno, da se ne bi razpočile.

Ko je vse skuhano, se meso in klobase odstranijo. Ko se meso in klobase ohladijo, se meso razreže na majhne koščke, klobase pa na rezine.

Nato se v juho, ki se še vedno kuha v loncu, doda krompir, narezan na majhne kocke nepravilne oblike. Zdaj se lahko po potrebi dodajo začimbe. Ko je krompir skuhan, se štedilnik ugasne. Juha mora nato počivati, da lahko zaradi fižola nastane „krema“ in se juha zgosti. Krompir je prav tako moral začeti nekoliko razpadati, tako da se robovi kock nepravilne oblike nekoliko zaoblijo, s čimer se juha še dodatno zgosti. Tako se vse sestavine dobro premešajo, da nastane gladka, žametasta juha.

4.3. Opis ključnih elementov, ki opredeljujejo tradicionalne lastnosti proizvoda (člen 7(2) te uredbe)

Preden je juha „Sopa da Pedra de Almeirim“ postala poznana s tem imenom, je predstavljala tradicionalno jed, ki so jo pripravljali lokalni kmetje na tem kmetijskem območju na obrežju reke Tajo.

Kmetijska proizvodnja za lastno porabo je bila na tem območju še posebno pomembna, saj so ga kralj in njegovi dvorjani uporabljali kot lovski rezervat za rekreacijo, kar je pomenilo, da lokalno prebivalstvo tam ni smelo loviti. Zato so bili za preživetje prebivalstva bistvenega pomena zelenjava, ki so jo vzgojili na vrtovih, ter doma rejeni prašiči, ki so jih zaklali pozimi in uporabili vse njihove dele.

Prav to pa so tudi sestavine slavne juhe „Sopa da Pedra de Almeirim“, čeprav so različne družine pripravljale juho po različnih receptih. Ljudje so gojili fižol in krompir ter konzervirali svinjino v kadeh za soljenje, da so iz nje nato lahko izdelali klobase. Praviloma so bili ti proizvodi osnova za pripravo tradicionalne juhe s tega območja, ki je bila izjemno hranljiva in ki je ljudem zagotavljala moč, ki so jo potrebovali za težko kmetovanje. Ta bogata juha, ki je vsebovala svinjino, slanino in klobase, je bila pravzaprav celoten obrok. „Ta ljudski recept je sestavni del ljudske kulture mesta Almeirim,“ pravi lokalni zgodovinar Eurico Henriques, ki je tudi član občinskega sveta v mestu Almeirim, odgovoren za področje kulture.

Juha je postala znana pod imenom „Sopa da Pedra de Almeirim“ šele mnogo pozneje, na začetku 60. let prejšnjega stoletja (šest desetletij). Za večjo priljubljenost te lokalne specialitete je bila večinoma zaslužna majhna živilska trgovina, ki sta jo vodila prodajalec rib José Manuel „Toucinho“ in njegova žena Maria Manuela Aranha, ki se je rodila leta 1912 in ki naj bi bila „mati juhe sopa da pedra“, saj je njena mati Mariana to juho iz mesa in fižola pripravljala že dolgo pred letom 1960 (glej: Morreu a Mãe da Sopa da Pedra – YouTube, objavljeno 4. maja 2009).

Družinska zgodovina pripoveduje, da so v to trgovino v starem delu mesta nekoč zahajali trgovski potniki, ki so se ustavili v soseščini in tam prodajali svoje proizvode, potem pa so se okrepčali ter nadaljevali svojo pot. V trgovini so poskusili nekaj regionalnih jedi, ki so jih pripravili člani družine. Lokalna juha iz fižola, krompirja in klobas je bila vedno na jedilniku, saj je bila med popotniki izjemno priljubljena. Hélia Costa, hči para, ki je odprl živilsko trgovino in pozneje tudi restavracijo, pripoveduje: „Ti prodajalci so bili tudi naši dobavitelji, zato smo jih dobro poznali. Nekega dne se je eden od njih ustavil na kosilu in moja mati mu je postregla z juho po receptu, ki so ga uporabljali moji stari starši. Juha mu je bila tako všeč, da je želel povabiti svoje prijatelje, da bi jo poskusili tudi oni. Ker pa smo pripravljali tudi druge juhe, je ta recept opisal takole: ‚Gre za tisto temno juho polnega okusa, ki je videti kot tlakovci na ulici‘, pri čemer je imel v mislih tlakovane ulice v tem delu mesta. Takšnih tlakovanih ulic je tu naokrog še vedno veliko.“

Poimenovanje juhe, ki so ga navdihnile kamnite kocke, s katerimi so tlakovane najstarejše ulice v tem mestu v provinci Ribatejo, je postalo trgovsko ime za tradicionalno kmečko juho, ki je z razširjanjem ustnega izročila postala vse bolj priljubljena in ki je v mesto privabila obiskovalce, ki so tja pripotovali le zato, da bi jo poskusili. Iz majhne trgovine z živili se je leta 1962 razvila restavracija, ki je znana kot „rojstni kraj juhe Sopa da Pedra de Almeirim“. Sčasoma so se odprle tudi druge restavracije, v katerih so prav tako začeli kuhati juho „Sopa da Pedra de Almeirim“ po lokalnih receptih, in ta kulinarična dejavnost je postala vse pomembnejša.

Legenda, ki je zapisana v knjigi Contos Tradicionais do Povo Português (Tradicionalne portugalske ljudske pripovedke) avtorja Téofila Brage (1883), pravi, da se je vse skupaj začelo z menihom, ki je naivnega kmeta pretental, da je skuhal okusno juho iz kamna, ki ga je nosil v žepu. Za juho je kamnu dodal krompir, fižol in klobase. Meja med resničnostjo in domišljijo se je kmalu zabrisala, ker so ime „Sopa da Pedra“ povezali z juho, ki jo opisuje zgodba, in ker so sestavine juhe iz zgodbe podobne tistim, iz katerih je narejena juha iz mesta Almeirim. Tako je nastala reklama, ki je prispevala k priljubljenosti prave juhe „Sopa da Pedra de Almeirim“. Ker so gostje v restavraciji pogosto vprašali po kamnu, ga sedaj običajno dodajo v jušnik, preden postrežejo juho.

Sloves juhe „Sopa da Pedra de Almeirim“ je po vsej državi in celo prek njenih meja razširilo društvo Confraria Gastronómica de Almeirim (gastronomsko društvo mesta Almeirim), ki razširja in ohranja kulturno, zgodovinsko, etnografsko in kulinarično dediščino te občine v provinci Ribatejo. „Juha Sopa da Pedra jasno izstopa izmed vseh značilnih receptov za jedi iz mesta Almeirim. Za promocijo juhe potujemo po vsej državi, besedo o njej pa smo razširili tudi v drugih državah, kot so Španija, Francija, Belgija in Madžarska,“ pravi Rui Figueiredo, veliki mojster društva, ki od leta 2013 organizira vsakoletni festival juhe „Sopa da Pedra de Almeirim“.

Ta tradicionalna specialiteta je tako tesno povezana z mestom Almeirim, od koder prihaja, da so juho „Sopa da Pedra de Almeirim“ v televizijskih oddajah, namenjenih nacionalni kuhinji, sčasoma razglasili za pomembno kulinarično ikono in eno od najbolj znanih portugalskih specialitet (RTP, 2009, 7 Maravilhas da Gastronomia| Sopa da Pedra| Reportagem; RTP Memória, 2017, Horizontes da Memória, Sopa da Pedra, Almeirim, 1999; TV4Ribatejo, 2009, Morreu a Mãe da Sopa da Pedra).

Ključne osebnosti na področju ohranjanja in razširjanja nacionalnih jedi, kot je Maria de Lourdes Modesto, že od 60. let prejšnjega stoletja umeščajo juho „Sopa da Pedra de Almeirim“ med svoje priljubljene recepte (Modesto, M. L. (1982), Cozinha Tradicional Portuguesa (Tradicionalna portugalska kuhinja), Verbo, Lizbona, prva izdaja).

Vsakoletni festival Sopa da Pedra, ki poteka že od leta 2013, je že postal eden od ključnih kulturnih dogodkov v mestu in privablja na tisoče obiskovalcev. Dogodek ob podpori mestnega sveta spodbuja gastronomsko društvo mesta Almeirim, ki je bilo ustanovljeno z namenom spodbujanja značilne lokalne hrane, zlasti juhe „Sopa da Pedra de Almeirim“.

(1) UL L 343, 14.12.2012, str. 1.